REPUBLIKA SRBIJA PREDLOG

NARODNA SKUPŠTINA

Odbor za zaštitu životne sredine

B e o g r a d

PREDSEDNIK NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne skupštine (''Službeni glasnik RS'', broj 52/10), Odbor za zaštitu životne sredine podnosi na PREDLOG ZAKONA O IZMENAMA I DOPUNAMA ZAKONA O UPRAVLjANjU OTPADOM sledeće amandmane:

AMANDMAN I

U članu 2. stav 7. Predloga zakona, kojim se menja član 5. tačka 14) Zakona, menja se i glasi:

„14) *mobilno postrojenje za upravljanje otpadom* jeste postrojenje za preuzimanje, pripremu za ponovnu upotrebu, ponovno iskorišćenje i druge operacije tretmana otpada sa R i D liste (R2 do R13, D8 i D9), koje je takve konstrukcije da nije vezano za podlogu ili objekat i može se premeštati od lokacije do lokacije, uključujući mobilno postrojenje koje se koristi radi sanacije zagađene lokacije, po pravilu na lokaciji na kojoj otpad nastaje, odnosno na lokaciji proizvođača otpada,  ili na drugoj lokaciji vlasnika otpada za koju operater postrojenja ima i dozvolu za skladištenje otpada.”

O b r a z l o ž e nj e

Amandmanom se predlaže izmena definicije „mobilno postrojenje za upravljanje otpadom” iz člana 2. stav 7. Predloga zakona, kojim se menja član 5. tačka 14) Zakona, u skladu sa primerima iz prakse, a u cilju sprečavanja diskriminacije pojedinih postojećih operatera i funkcionisanja sistema upravljanja otpadom u oblasti tretmana otpada mobilnim postrojenjima gde je to tehničko-tehnološki, kao i ekonomski, jedino moguće rešenje.

Na nekim lokacijama na kojima otpad nastaje, odnosno kod proizvođača otpada, nije moguće obezbediti tehničke uslove za rad mobilnog postrojenja, tj. za montiranje mobilnog postrojenja, tako da se otpad mora premestiti od lokacije na kojoj nastaje (lokacije proizvođača otpada) do lokacije vlasnika otpada, koji je istovremeno i operater mobilnog postrojenja, a u cilju tretmana. Vlasnik otpada, koji preuzima otpad, u tom slučaju mora imati dozvolu i za skladištenje otpada na predmetnoj lokaciji, izdatu od strane nadležnog organa. U nekim slučajevima, posebno kada se radi o tretmanu opasnog otpada, neophodno je obezbediti „načelo blizine upravljanja otpadom“, u skladu sa članom 6. tačka 2. Zakona, kojim je decidno propisano da „se otpad tretira ili odlaže što je moguće bliže mestu njegovog nastajanja, odnosno u regionu u kojem je proizveden da bi se u toku transporta otpada izbegle neželjene posledice na životnu sredinu.”

Izmenom definicije mobilnog postrojenja za upravljanje otpadom biće omogućeno operateru mobilnog postrojenja da vrši tretman otpada na drugim lokacijama, koje su u njegovom vlasništvu ili koje su uzete u zakup, a za koje je pribavio dozvolu i za skladištenje otpada od nadležnog organa, u skladu sa Zakonom. Članom 22. stav 2. Predloga zakona predviđeno je da će ministar nadležan za poslove zaštite životne sredine bliže propisati vrste otpada koje se mogu tretirati u mobilnim postrojenjima i vrste mobilnih postrojenja za koje se izdaje dozvola za tretman otpada, u skladu sa članom 37. Zakona.

AMANDMAN II

U članu 18. Predloga zakona, kojim se dodaje naziv člana 28a i član 28a, u stavu 7. reči: „stava 5.” zamenjuju se rečima: „stava 6.”.

U stavu 11. reči: „stava 9.” zamenjuju se rečima: „stava 10.”.

U stavu 12. reči: „stava 9.” zamenjuju se rečima: „stava 10.”.

U stavu 16. reči: „st. 9, 10, 11. i 12.” zamenjuju se rečima: „st. 10, 11, 12. i 13.”.

Obrazloženje

Amandmanom se predlaže izmena pozivanja na relevantne stavove člana 18. Predloga zakona, kojim se, posle člana 28, dodaje naziv člana 28a i član 28. Zakona. Prihvatanjem amandmana izvršiće se, iz pravno-tehničkih razloga, međusobno usklađivanje pozivanja na relevantne stavove člana 18. Predloga zakona, odnosno člana 28a (st. 7, 11, 12. i 16).

AMANDMAN III

U članu 38. Predloga zakona, kojim se menja član 67. Zakona, u stavu 4. reči: „stava 4.” zamenjuju se rečima: „stava 3.”.

U stavu 5. reči: „stava 5.” zamenjuju se rečima: „stava 4.”.

Obrazloženje

Amandmanom se predlaže izmena pozivanja na relevantne stavove člana 38. Predloga zakona, kojim se menja član 67. Zakona. Prihvatanjem amandmana izvršiće se, iz pravno-tehničkih razloga, međusobno usklađivanje pozivanja na relevantne stavove člana 38. Predloga zakona, odnosno člana 67. Zakona (st. 4. i 5.).

AMANDMAN IV

U članu 43. stav 4. Predloga zakona, kojim se menja član 79. stav 6. Zakona, posle reči: „Republike Srbije”, dodaju se reči: „i koriste se preko Zelenog fonda Republike Srbije.

Obrazloženje

Amandmanom se predlaže dopuna člana 43. stav 4. Predloga zakona, kojim se menja član 79. stav 6. Zakona o upravljanju otpadom, dodavanjem i preciziranjem da se sredstva ostvarena od naknade za proizvode koji posle upotrebe postaju posebni tokovi otpada koriste preko Zelenog fonda Republike Srbije. Predloženom dopunom vrši se pravno-tehničko usklađivanje sa rešenjima kojima se uređuje korišćenje sredstava Zelenog fonda Republike Srbije, saržanim u Predlogu zakona o izmenama i dopunama Zakona o zaštiti životne sredine i Predlogu zakona o izmenama i dopunama Zakona o zaštiti prirode.

AMANDMAN V

U članu 55. stav 2. Predloga zakona, posle reči: „vlasnik i/ili drugi” dodaje se reč: „držalac”.

U stavu 3. posle reči: „vlasnik i/ili drugi” dodaje se reč: „držalac”.

Obrazloženje

Amandmanom se predlaže dodavanje reči „držalac” i time vrši pravno-tehničko usaglašavanje sa terminologijom iz člana 27. Predloga zakona, kojim se menja i dopunjuje član 52. Zakona o upravljanju otpadom.

 PREDSEDNIK ODBORA

 dr Branislav Blažić